Barry

**Barry** (walisisk: *Y Barri*) er administrasjonsbyen i Vale of Glamorgan i det sørlige Wales. Det ligger på nordkysten av Bristolkanalen, omtrent 14 km sør-sørvest for Cardiff. Barry er et populært turistmål og badeby med attraksjoner som omfatter flere strender og den gjenoppbygde fornøyelsesparken Barry Island Pleasure Park. I henhold til folketelling for 2021 var befolkningen i Barry 56 605 innbyggere.

Byen begynte som en liten fiskerhavn, og vokste etter at den fra havneanlegg fra 1884 og ble utskipingshavn for kull i sterk konkurranse med Cardiff som den overgikk. Barrys havneanlegg hadde fordelen av å være tilgjengelige uansett tidevann. I en periode, særskilt 1913, var byen den største eksportør av kull i verden, med over ti millioner tonn i året. I midten av det 1900-tallet sank etterspørselen etter kull, og denne inntektskilden forsvant. I senere tid har havneområdet blitt forskjønnet etter å ha forfalt i mange år.

Byen Barry har absorbert de større nabolandsbyene Cadoxton og Barry Island. Den vokste betydelig fra 1880-tallet med utviklingen av havneanlegget Barry Docks. Barry var vertskap for den nasjonale Eisteddfod i 1920 og 1968.

## Etymologi
Opprinnelsen til bynavnet er omstridt. Det kan stamme fra sankt Baruc fra 500-tallet, som ble gravlagt på Barry Island, hvor et kapell, som nå er i ruiner, ble viet til ham. Alternativt kan navnet stamme fra walisisk *bar*, som betyr «ås, høyde, topp». Navnet på walisisk *Y Barri* inkluderer bestemt artikkel.

## Historie
### Tidlig historie

Området som nå er bebodd av Barry har sett menneskelig aktivitet i mange perioder av historien. Mikrolittiske verktøy (svært små steinreiskap, benyttet som spyd- og pilspisser) av flint fra mesolittisk tid, steinalderen mellom paleolittisk og neolittisk tid, er funnet ved Friars Point på haløya Barry Island og i nærheten av landsbyen Wenvoe, og polerte øksehoder fra neolittisk tid (bondesteinalderen) ble oppdaget ved landsbyen St. Andrews Major.En askeurne (keramikkurne begravet med kremasjonsaske) ble funnet på Barry Island under utgravninger av gravhauger fra bronsealderen,
 og to til ble funnet i en gravhaug ved Cold Knap Point. En stor bygdeborg, det vil si den defensiv innhegning, fra jernalderen lå på sørkysten ved Bulwarks i Porthkerry, og det fantes bevis på eksistensen av en gård fra tidlig jernalder under byggingen av Barry College utenfor Colcot Road.

I romersk tiden fantes det gårder på stedet der Barry Castle og Biglis lå, og det var muntlige rapporter om oppdagelsen av en kirkegård med blykister med dekorasjon av kamskjell. Både kirkene St. Baruc's Chapel og St. Nicholas Church har gjenbrukt romerske murstein og takstein i bygningsmaterialet sitt, og en romersk villa ble oppdaget ved landsbyen Llandough. I 1980 ble en romersk bygning bestående av 22 rom og kjellere i fire rekker rundt en sentral gårdsplass utgravd ved Glan-y-môr, og det antas at det er en bygning fra 200-tallet knyttet til marineaktivitet, kanskje et forsyningsdepot.

Norrøne nordboere kom seilende og drev vikingtokt og Barry Island var kjent for å være en base i 1087. Øyer som Flat Holm og Steep Holm i Bristolkanalen har fått navnet Holm, som er avledet fra det norrøne ord *holmi* for et stykke land som stikker opp av sjø eller vann. Utgravningen av området Glan-y-môr avslørte at stedet hadde blitt gjenbrukt på 500- og 700-tallet, og også mellom 830 og 950 e.Kr. var det en bygning i tørrmur med torv- eller stråtak.

### Middelalderen

Hovedtrekket ved området i middelalderen var øya i Bristolkanalen, atskilt fra fastlandet av en tidevannsmunning. Den er beskrevet i Gerald av Wales i 1191 i hans verk *Itinerarium Cambriae* («Reise gjennom Wales»). Han oppgir at Barry har fått navnet sitt fra sankt Baruc, hvis levninger er deponert i et kapell på øya. Den lokale normanniske adelsfamilien som eide øya og de tilstøtende eiendommene, tok navnet de Barri fra øya.

Etter den normanniske erobringen av England ble området delt inn i herregårder, der Barry-området ble delt inn i to store herredømmer, Penmark og Dinas Powys (som nå er navnene på to landsbyer i området). Penmark ble delt inn i underherregårdene Fonmon, West Penmark og Barry. Dinas Powys ble delt inn i underherregårdene Cadoxton og Uchelolau («Høydepunktet»). Underherregården Barry ble gitt av de Umfraville-familien til de Barri-familien, og herregårdens sete var festningen Barry Castle, som lå på et høytliggende område med utsikt over Bristolkanalen, et sted som i romertiden var bebodd av en innfødt gård.

Festningen var et lite, befestet herregårdshus, bygget for å erstatte et tidligere forsvart av jordvoller. På slutten av 1200-tallet hadde festningen to steinbygninger på øst- og vestsiden av en gårdsplass. Tidlig på 1300-tallet ble festningen styrket ved å legge til en stor hall og et portnerhus på sørsiden, og ruinene av disse er alt som gjenstår i dag. Nå hadde Barry vokst til en landsby og havn med egen kirke og vannmølle, men på 1300-tallet ble befolkningen drastisk redusert av svartedauden og konsekvensene av opprøret til Owain Glyndŵr. Det tok befolkningen rundt 300 år å komme seg og igjen holde tittelen landsby, i hovedsak et tynt befolket område med noen få spredte gårder og mye av landet besto av et myrområde som en liten elv rant gjennom. I 1622 var mønsteret av jorder, der inngjerdingen var nesten fullstendig, rundt Barry-landsbyen stort sett slik det skulle forbli fram til den moderne byen vokste fram. Ifølge listene fra eiendomsskatten (kalt *hearth tax*) fra 1673 inneholdt sognet tretten hus.

Den nå vernete bygningen Whitehouse Cottage er det eldste eksisterende bebodde huset i moderne Barry, stammer fra slutten av 1500-tallet, og østenden av bygningen ble lagt til rundt 1600. Den har utsikt over havet ved stranden Cold Knap.

### Industriell tid

I 1871 var befolkningen i Barry over 100, med 21 bygninger. Den nye eiendomseiende Romilly-familien var involvert i oppbyggingen av landsbyen, men den forble et stort sett jordbrukssamfunn. Stedet vokste da det ble utviklet som en kullhavn på 1880-tallet. Kullhandelen vokste langt raskere enn havneanleggene ved Tiger Bay i Cardiff, og derfor dannet en gruppe gruveeiere jernbaneselskapet Barry Railway Company og valgte å bygge dokkene i Barry. Arbeidet startet i 1884, og det første dokkebassenget ble åpnet i 1889, etterfulgt av to andre dokker og omfattende havneanlegg. Barry Railway brakte kull ned fra kullgruvenene i South Wales Valleys til de nye dokkene, hvis handel vokste fra én million tonn det første året til over ni millioner tonn innen 1903. Havnen var overfylt med skip og hadde blomstrende verft for skipsreparasjoner, kjølelagre, melmøller og en isfabrikk. I 1913 var Barry den største kulleksporthavnen i verden. Barrys bygning for felles kommunekontorer og offentlig bibliotek ble ferdigstilt i 1908.

Bak havna reiste rekkehusene i Barry seg, og sammen med Cadoxton dannet Barry seg snart som en betydelig by. Jernbanene, som hadde spilt en stor rolle i utviklingen av havna, bidro til å gjøre Barry Island til et populært feriested. Barry Memorial Hall, en multikunstarena og kino, på Gladstone Road ble innviet i november 1932 og fikk navnet sitt for å hedre de lokale som mistet livet i første verdenskrig. Det arrangeres jevnlig kunstarrangementer og konserter, herunder levende musikk, dans og pantomime, arbeidsgrupper og arrangementer for lokalsamfunnet. Det er også en nattklubb for tenåringer på fredagskvelder.

## Referanser


## Eksterne lenker
* 
* Vale of Glamorgan Railway
* Port of Barry